RADA ŠKOLY PRI ZŠ MOSKOVSKÁ 2, BANSKÁ BYSTRICA

Zápisnica zo zasadnutia RŠ konaného dňa 19.10.2023

**Prítomní:** podľa prezenčnej listiny

**Program:**

1. Otvorenie
2. Správa o výchovno-vzdelávacej činnosti, jej výsledkoch a podmienkach školy za školský rok 2022/2023
3. Organizácia školského roka 2023/2024
4. Rôzne
5. Diskusia
6. Uznesenie a záver

**K bodu 1:**

Zasadnutie otvorila, prítomných privítala a ďalej viedla p. Riečanová. Privítala hosťa riaditeľku školy Martu Melicherovú, ktorá predniesla 2. a 3. bod programu zasadnutia.

**K bodu 2:**

Riaditeľka školy Marta Melicherová oboznámila členov rady školy so Správou o výchovno-vzdelávacej činnosti, jej výsledkoch a podmienkach školy za školský rok 2022/2023 podľa vyhlášky MŠ SR č. 435/2020 Z. z., ktorú mali  členovia k dispozícii aj v elektronickej podobe. Informovala o prospechu, správaní, dochádzke, úspechoch žiakov,  prijatí žiakov na stredné školy, o externom testovaní žiakov, ale aj plnení stanovených cieľov školy. Škola postupovala podľa učebných plánov pre primárne vzdelávanie (ISCED 1) a učebných plánov pre nižšie stredné vzdelávanie (ISCED 2). Talentovaní žiaci sa zapájali do rôznych súťaží a dosiahli výborné výsledky v rámci okresu, kraja a Slovenska. Žiaci sa zúčastnili exkurzií, poznávacích výletov, kurzov, aktivít a prezentácií na verejnosti. Všetci pedagogickí zamestnanci školy boli kvalifikovaní a zúčastnili sa niekoľkých vzdelávaní s cieľom zvýšiť si vlastné kompetencie v rôznych oblastiach. V rámci možností škola poskytovala voľno-časové aktivity v ŠKD a SCVČ Relaxáčik. Pani riaditeľka informovala o koncepčnom zámere rozvoja školy, plnení úloh, o dlhodobých a krátkodobých projektoch, do ktorých bola škola zapojená, o výsledkoch poslednej inšpekčnej činnosti vykonanej Štátnou školskou inšpekciou v škole, o priestorových a materiálno-technických podmienkach školy, o finančnom a hmotnom zabezpečení výchovno-vzdelávacej činnosti školy.

**K bodu 3:**

Riaditeľka školy Marta Melicherová oboznámila členov rady školy s organizáciou školy na školský rok 2023/2024. Stručne priblížila analýzu, poslanie a víziu školy: „Učíme sa pre život - Absolvent našej školy si uvedomuje potrebu učenia sa ako prostriedku sebarealizácie a osobného rozvoja“. Informovala o hlavných organizačných otázkach, cieľoch školy, úlohách na dosiahnutie stanovených cieľov, schôdzkovej činnosti, plánoch súťaží, olympiád, exkurzií, kurzov a výletov. Zdôraznila zameranie výchovno-vzdelávacieho procesu na čitateľskú gramotnosť, finančnú gramotnosť, cudzie jazyky, matematiku a environmentálnu výchovu, v rámci ktorých bude na škole aj v tomto roku prebiehať niekoľko projektov.

Rada školy sa vyjadrila k návrhom riaditeľky školy, ktoré v zmysle zákona 596/2003 Z. z.§ 5 ods. 7 predložila:

1. návrhy na počty prijímaných žiakov a návrhy na počty tried,
2. návrh školského vzdelávacieho programu a výchovného programu,
3. návrh rozpočtu,
4. správu o výchovno-vzdelávacej činnosti, jej výsledkoch a podmienkach,
5. správu o výsledkoch hospodárenia školy,
6. koncepčný zámer rozvoja školy rozpracovaný najmenej na dva roky a každoročne jeho vyhodnotenie,
7. informáciu o pedagogicko-organizačnom a materiálno-technickom zabezpečení výchovno-vzdelávacieho procesu.

**K bodu 4:**

Riaditeľka školy informovala prítomných najmä o priebehu projektov, do ktorých je škola aktuálne zapojená (Erazmus+, Včelí plán pre biodiverzitu, i-ROP).

Opäť sa vrátila k téme personalistiky, stále je problém obsadiť niektoré pozície v škole, problém je zohnať najmä nepedagogických zamestnancov, kde sú platy na veľmi nízkej úrovni.

RŠ vyzvala prítomných, aby naďalej posielali návrhy na zlepšenie fungovania školy, aby ich bolo možné zapracovať do plánovania nového školského roka.

**K bodu 5:**

P. Ivan a p. Vlčko sa zaujímali o tému športu na škole. P. riaditeľka spomenula športové krúžky na škole - stolný tenis, bedminton, hádzaná, atletika. Tento rok sa neotvoril futbalový krúžok, nakoľko nebol dostatočný záujem. Deti chodia na futbal väčšinou do klubov, školské krúžky potom nemajú dostatočný počet záujemcov.

P. Ivan spomenul snahu mesta viac podporovať šport a športové aktivity detí. Tiež spomenul Fond na podporu športu, odporučil sledovať a reagovať na výzvy fondu.

P. Vlčko sa pýtal na vysokú chorobnosť žiakov na škole v prvom októbrovom týždni. P. riaditeľka zhrnula závery RUVZ k situácii na škole, informovala prítomných, že v jednom čase sa naozaj na škole medzi žiakmi aj učiteľmi vyskytlo niekoľko rôznych ochorení. Celkovo však chorobnosť detí a zamestnancov školy nebola nijak výnimočná, zvýšené čísla sa týkali len niektorých tried. Bolo potvrdených aj niekoľko prípadov salmonelózy, odobraté vzorky na škole však nezistili prítomnosť týchto baktérií v ŠJ ani vo vzorkách potravín. Na škole prebehla dôkladná dezinfekcia, aj žiaci boli poučení o potrebe zvýšenej hygieny.

P. Zehnal sa pýtal na stav kanalizácie, ktorá bola v havarijnom stave a opravovala sa. P. riaditeľka obšírne vysvetlila, ako prebiehala oprava kanalizácie a vodovodného potrubia. Tiež potvrdila, že na niektorých miestach stále pretrvávajú problémy s vlhkosťou a presakujúcou dažďovou vodou. P. Zehnal odporučil kontaktovať firmu Envigeo, ktorá by mohla pomôcť s odborným stanoviskom v tejto veci.

**K bodu 6:**

Rada školy jednomyseľne prijala uznesenie v tomto znení:

**Uznesenie**

1.Rada školy súhlasí s:

a) návrhmi na počty prijímaných žiakov a návrhmi na počty tried,

b) návrhom školského vzdelávacieho programu a výchovného programu,

c) návrhom rozpočtu,

d) koncepčným zámerom rozvoja školy rozpracovaným najmenej na dva roky a jeho vyhodnotením.

2.Rada školy berie na vedomie:

a) správu o výchovno-vzdelávacej činnosti, jej výsledkoch a podmienkach za školský rok 2022/2023,

b) správu o výsledkoch hospodárenia školy,

c) informáciu o pedagogicko-organizačnom a materiálno-technickom zabezpečení výchovno-vzdelávacieho procesu.

Na záver sa pani Riečanová poďakovala všetkým prítomným za účasť a ukončila zasadnutie.

Banská Bystrica, 19.10.2023 Zapísala: Mgr. Katarína Riečanová

Príloha:

1.Prezenčná listina